
  Ajánlás


  
    Azoknak, akik sodródnak

  


  
    A szerző előszava


    A SZERZŐ ELŐSZAVA


    2023-ban úgy döntöttem, hogy átdolgozom a Csontszüret-sorozat első négy kötetét. A változtatások ugyan nem érintették a cselekmény lényegét, de azok az olvasók, akik a korábbi kötetek régi változatát olvasták, az előzményekhez képest találhatnak néhány újdonságot vagy eltérést A sötét tükörben. Annak érdekében, hogy ők is könnyedén felvehessék a fonalat, a www.samanthashannon.co.uk/more/revision-guide weboldalon angol nyelven összegyűjtöttem a változtatásokat.


    Bízom benne, hogy olvasói élvezni fogják Paige ötödik kalandját is!


    Samantha Shannon


    2025. február

      Most gőgösködj, s az istenek tulajdonát
az egynapélő embereknek osztogasd!
Mit tudnak ők enyhítni szenvedéseden?

    első rész POKOLRA
 SZÁLLÁS


    Aduantas: [ír, főnév] ismeretlen környezet által előidézett félelem a magánytól.

    Egyszer, amikor odakint zuhogott az eső, és a Seven Dialsben csak pislákoltak a lámpák, Nick a Menedékben mesélt nekem egy bizonyos stockholmi börtönről. Rosenkammaren volt a neve, ami rózsakamrákat jelent. Már a név is a kínzás része volt, hiszen odalent, ahová a nap sugara soha nem ért, rózsa sem nőhetett. A rabok ott láncra felhúzva, jéghideg vízben álltak.


    Aznap éjjel, amikor Nick holtan találta a húgát az erdőben, és megesküdött, hogy életét a horgony elpusztításának szenteli, azt is elfogadta, hogy könnyen lehet, ő is ott találhatja magát. Néha hideg verítéktől csatakosan riadt fel álmából már előre rettegve attól, hogy az éter ezt a sorsot szánta neki.


    Én is gyakran elgondolkoztam azon, vajon a döntéseim határozzák-e meg az életem folyását, vagy a sorsom már a születésem előtt eleve elrendeltetett, megfonták, mint gyapjút az orsón. Ilyenkor eltöprengtem, hogy van-e bármelyikünknek végzete; az idő sodrása és iránya megmásíthatatlanul állandó-e, vagy erőnek erejével új utat törhetünk magunknak. Ez a kérdés előbb vagy utóbb minden látóban megfogalmazódik. Néhányan bepillantást nyerünk ugyanis a jövőbe, és szeretnénk azt hinni, hogy képesek vagyunk megváltoztatni. De én attól tartok, csak illúzió, hogy meghatározó befolyásunk lenne arra, ami ránk vár – hatalmunk nem nagyobb egy világtalanénál. A legtöbb, amit várhatunk, hogy előre figyelmeztet az éter, és talán felkészülhetünk a jövőnkre.


    Megbízunk hát az éterben, vagy legalábbis igyekszünk. Valaki, akit szeretek, egyszer azt mondta, a bizalom azért bizalom, mert még abban sem vagy biztos, érdemes-e bíznod.

    Az álomplánom megváltozott. Odalett a virágokkal teli mező, amely gyerekkorom óta burjánzott. Lelkem biztos otthona egy kopár, csupasz párizsi szoba lett.


    Egy ágy állt ott visszahajtott takaróval, két oldalán éjjeli lámpával. Én nem messze tőle, az árnyékban feküdtem. A padlódeszkák között virágok törtek át, a piros szellőrózsáim még mindig virágozni próbáltak, de szirmaik kifakultak, szinte áttetszőek lettek. Hó gyűlt körém, mint por egy elfeledett tárgyon.


    A távoli ablakon túl csak sötétséget láttam, sűrű éjszaka tartotta markában a szobát. Az álomplánok esetében ez normális volt, a falak színtelensége azonban nem. Újra és újra megpróbáltam felállni, de láthatatlan súly nehezedett rám és nyomott a padlóra.


    Talán jobb is így. Vágytam a bizonyára puha és meleg ágyba, ugyanakkor úgy éreztem, az messzebbre vinne, mint szeretném, egy éles fogakkal teli világba, amely szét akar marcangolni. Mielőtt újra eszméletemet vesztettem volna, megláttam a lelkemet mocskoló vért. Refaiták és emberek vére száradt a kezemen.


    Órákig vagy hetekig vagy évekig aludtam. Öntudatlanságom szüneteiben mintha időnként az ágyba tévedtem volna, talán megéreztem a nap melegét és hangokat is hallottam, de végül mindig a padlón kötöttem ki, mintha meg sem mozdultam volna. A virágok körém hajoltak, mintha vigasztalóan ölelnének.


    Aztán egyszer csak nem aludtam vissza. Tudatomnál voltam, és fáztam, és rájöttem, hogy el kell jutnom az ágyig. Az ezüstfonalam húzott arra, pedig gyenge rántásait az álomplánomban szinte soha nem éreztem.


    Amikor megmoccantam, a fehér virágok eleresztettek. Hasra fordultam és kúszni kezdtem.


    Nyomomban újabb, halvány fény gyúlt, de ez nem tartott vissza.


    A végtagjaim mintha kőből lettek volna, minden egyes centiméternyi haladás egyre jobban kimerített, és minél közelebb jutottam az ágyhoz, annál erősebben fogott el a félelem, hogy ez rossz ötlet volt. A lámpák, amelyek fénye az árnyak közül nézve meghittnek és megnyugtatónak tűnt, most túl fényesen ragyogtak, ilyen világosságban képtelenség aludni. Attól is féltem, mi minden tárul még elém ezek fényében, mert azt egyértelműen éreztem, hogy ott valami más, mint a sötétben.


    Megmarkoltam a takarót, és felhúztam magam, de a karom megbicsaklott, visszazuhantam a padlóra, és kis híján feladtam. Többször feltámadtál már hamvaidból – súgták a virágok ismerős hangon, melyet egyszerre kedveltem és féltem. Újra mászni kezdtem hát, végül feljutottam, és összegömbölyödtem az ágyon. A túlélés egyetlen módja, hogy elhidd: legközelebb is képes leszel rá.

    Amikor felébredtem, egy másik ágyban találtam magam. Fejem a párnán feküdt, kezem a mellkasomon. Ólmos fáradtságtól elnehezülten és kótyagosan, lassan lélegezve feküdtem tovább talán hosszú órákig is.


    Ez nem álomplán volt, körös-körül nem gyülekeztek mély árnyak. Vörös napfény szűrődött át a vékony függönyön és csillant meg a falra szerelt képernyőn. Felültem, kitöröltem a szememből az érdes álmot.


    A kétszemélyes ágyon feltúrt ágyneműtől eltekintve makulátlanul tiszta és rendezett szobát láttam magam körül. Az asztal mellett álló, bézs bőrkárpitos szék támláján egy kabát lógott. Ép kezemmel megtámaszkodtam, és hallgatózni kezdtem. A távolban ajtó csapódott.


    – Arcturus – rebegtem bátortalanul.


    Nem jött válasz. Az aranyfonálon is próbálkoztam, de nem kaptam választ, a legkisebb érzelem apró rezdülését sem éreztem.


    Itt vagy?


    Valami nem stimmelt ezzel a szobával. A fapadló túl sima volt, a bútorok éle túl letisztult, az ágynemű túlságosan fehér… minden végtelenül rendezettnek tűnt. Ez nem olcsó menhely volt, hanem előkelő hotel, de nem is a Scion egyetlen szállodaláncának, a Sciotelnek tagja, mert azokban mindenütt vörös volt a szőnyeg és arany horgonnyal hímzett a párna.


    Az utolsó, amire emlékeztem, a párizsi álarcosbál volt. Léandre az oroszlánmaszkjában, Vieux Orphelinnel az oldalán. Majd a négyszemközti beszélgetésem Ménard főinkvizítorral, azután azonban csak köd, majd végül ez a hotelszoba és a fejfájás. Ez még az én mércémmel mérve is bizarrnak tűnt.


    – Arcturus – hebegtem újra.


    Ekkor tört rám fojtogató hullámként a felismerés: Arcturus visszatért Nashirához. Kezdettől fogva csak kihasznált engem, hogy információt gyűjtsön a fejedelem számára.


    Nyomát sem találtam, nem is érzékeltem, és ez csak megerősítette az emlékeimet. Erőt vettem magamon, hogy felidézzem párizsi találkozónk minden pillanatát. Azt mondta, elárulja a Scionnak a látók szindikátusait. Amilyen gyorsan csak lehetett, igyekeztem megvédeni a Mímes Rendet, de nem tudhattam, sikerült-e, lehet, hogy megelőzött. Lehetséges, hogy én voltam a bukott forradalmunk egyetlen túlélője.


    Ezért kerültem ide egyedül?


    Nagy erőfeszítések árán bevetettem a képességemet, és a halántékomba hasító fájdalom ellenére az éterre összpontosítottam. Több ezer álomplánt érzékeltem a környezetemben, de egyiket sem ismertem fel. A lábam megremegett, amikor felálltam, meg kellett kapaszkodnom az ágy fejtámlájában. A szokásos hálóingem helyett megkötős sortot és fehér, japán ujjú pólót viseltem, a karom pedig vékonyabbnak tűnt, mint azelőtt, izmaim kevésbé dudorodtak. Mennyi ideje lehettem itt?


    A szívem már hevesen kalapált, és kivert a veríték. Kóvályogva az ablakhoz tántorogtam, ahonnan egy hosszú utca tárult fel előttem. Éppen akkor gyulladtak fel az utcai lámpák. Egyetlen rájuk vetett pillantás elég volt ahhoz, hogy fenekestül felfordítsa az életemet.


    Borostyánszín fénnyel ragyogtak.


    Nem kéken.


    Az utcai lámpák minden Scion-citadellában kékek voltak, állítólag azért, mert az megnyugtatóan hatott a lakosságra. Ha tehát nem az újonnan leigázott Spanyolországba vagy Portugáliába kerültem, akkor ez itt nem a Scion volt. Valahogy a szabad világban találtam magam.


    A felismerés felrázott a fásultságomból. Egy másik ajtón keresztül benyitottam egy fürdőszobába, az érintőkapcsolóval felgyújtottam a lámpát, és megpillantottam a tükörben riadt ábrázatomat.


    A hajam még mindig barna volt, amilyenre az álarcosbál előtt befestettem, de árnyalatnyival sötétebb, mint amire emlékeztem. Bal orcámon zúzódás éktelenkedett, számban pedig keserű lepedéket éreztem, mintha lisztet ettem volna. Bal csuklóm, amely eddig is gyötört, fájdalmasan lüktetett. Lenézve rózsaszín csíkokat találtam rajta, amelyek csakis ujjak nyomai lehettek.


    A bejárati ajtóhoz rohantam, rátoltam a reteszt, és egy széket is odaszorítottam a kilincs alá.


    Emlékezetkiesés, émelygés, szokatlan ízérzet. Valaki fehér asztert adott nekem – amnéziát kiváltó éteri drogot –, hogy megzavarja az időérzékelésemet. Ez volt az egyetlen logikus magyarázat arra, miért nem volt halvány fogalmam sem arról, hol vagyok és hogyan kerültem ide.


    Ennek bizonyára köze volt a Domino programhoz, a kémhálózathoz, amelynek Párizsban dolgoztam. Ők kezelték fehér aszterrel a kiugrani szándékozó ügynököket, hogy kitöröljék emlékezetükből a program létezését – Ducos azonban azt mondta, engem kineveztek külső munkatársnak, így megtarthatom az emlékeimet. Benne pedig megbíztam, és feltételeztem, hogy állja a szavát.


    Tizenkét év telt el azóta, hogy utoljára a szabad világban jártam. Nyomok után kezdtem kutatni a szobában, de semmi nem utalt arra, hol vagyok. Az asztalon álló, fehér bögre peremén ismerős színű, cseresznyepiros rúzsfoltot találtam: Eléonore Cordier használt ilyet.


    A Domino program Manöken alhálózatának orvosával akkor találkoztam utoljára, amikor leszívta a tüdőmből a felesleges folyadékot, amely a több hete gyötrő tüdőgyulladás miatt felgyülemlett. Azután eltűnt, állítólag elfogta a Scion.


    Ezek után több őrá utaló nyomra bukkantam: egy ruhára, amelyet Párizsban hordott, fekete hajszálakra egy fésűben és egy francia feliratú, ciprus- és gerániumillatú parfümre.


    Elképzelni sem tudtam, miért laknék vele együtt, de az egyértelmű volt, hogy ez tökéletes alkalom a menekülésre. Ezúttal is bíztam az ösztöneimben, azok pedig sürgettek, hogy meneküljek.


    A fürdőszobában megnyitottam a csapot, és minden berzenkedésem ellenére jeges vizet fröcsköltem az arcomra. Borsódzott a hátam, de legalább felszállt egy kicsit az agyamról a köd. Ezután kinyitottam a szekrényt, három kabátot és mögöttük egy széfet találtam. A Londonban néha működő központi kóddal hiába próbálkoztam, felfeszíteni pedig nem akartam, nehogy a zajjal felhívjam magamra a figyelmet.


    Az ágy alatt talált bőröndből felvettem egy krémszínű garbót és egy sötét, csíkos szövetű nadrágot. Mindkettő tökéletesen illett rám, ahogy a szekrényből előkerülő túrabakancs, vászonsapka és gyapjúbéléses kabát is.


    Zavarba ejtő volt, hogy saját ruháim vannak itt. Hiába fogytam egy kicsit, egyáltalán nem tűntem ápolatlannak vagy alultápláltnak, bár a zúzódások másról árulkodtak.


    Ezután ellátmány után néztem, a szekrényből szerzett hátizsákot megtöltöttem italokkal és rágcsálnivalóval a minibárból, majd a vállamra kaptam. Telefont sehol nem találtam, de nem is lett volna kit hívnom: emberi szövetségeseim mindannyian eldobható készülékeket használtak, a Ranten tagjai pedig egyelőre nem kedvelték meg az emberi technológiát. A szekrényben lógó kabátokat átkutatva egyetlen bankjegyet és egy öngyújtót találtam csak, ezeket zsebre vágtam.


    Fegyvernek nyoma sem volt, kénytelen leszek a leleményességemre hagyatkozni. Eddig az nem hagyott cserben.


    A határozottság már fél siker, kedvesem – tanácsolta egyszer Jaxon. Tégy úgy, mintha oda tartoznál, és senki sem mer majd kérdőre vonni.


    Jaxon lelketlen gazember volt ugyan, de attól még lehetett tőle tanulni. Óvatosan kiléptem az ajtón, majd addig mentem a sötét folyosón, amíg megpillantottam egy liftet. Már éppen elindultam volna felé, amikor az ajtó felett felvillant a lámpa. Csak arra volt időm, hogy beugorjak egy másik folyosóra, mielőtt a felvonó csilingelt, és kitódult belőle három ember, két világtalan és egy látó.


    – Mit mondtál, hányas szoba?


    – Tizenötös.


    – Rendben. Csak óvatosan!


    Kiejtésük alapján amerikaiaknak tűntek. Egy ajtónyílásba húzódtam.


    – Scott, te összeszeded a személyes holmijait. Torres, biztos vagy benne, hogy egyedül is boldogulsz?


    – Ha elkábították, akkor igen.


    – És ha nem?


    – Akkor majd meglátjuk.


    Szándékosan halk léptekkel haladtak. Amint hallótávolságon kívül kerültek, egyenesen a lifthez szaladtam. Nyugalmat erőltettem magamra, és belépve megnyomtam a földszint gombját, de várakozás közben éreztem, hogy az ing alatt kiver a víz.


    Amint leért a lift, és kinyílt az ajtaja, azonnal tudtam, hogy elkövettem első aznapi hibámat.


    A kivilágított recepcióspult mellett egy nő állt, a hallban pedig tizenkét kétajtósszekrény-méretű férfi álldogált. Megdermedtem, a hozzám legközelebb álló pasas észrevett és összevonta a szemöldökét, mire én püfölni kezdtem a legfelső emelet gombját.


    – Ms. Mahoney! – bődült el az idegen, és futni kezdett felém. – Várjon egy pillanatra! – Az ajtók még időben bezáródtak, így már csak tompán hallottam, amit ezek után kiabált. – Indulás a lépcsőn! Ne hagyjátok elmenni!


    Mi a scionverése folyik itt?


    Az biztos, hogy felfegyverkezett idegenek bandájával szembekerülve én nem megyek sehová. Amint a lift kinyílt, egy idős nőt félrelökve a legközelebbi ablakhoz rohantam, de rá kellett jönnöm, hogy a biztonsági retesz miatt nem tudom kinyitni. Fogcsikorgatva lecsatoltam a tartójáról a poroltót, és kiütöttem vele az üveget.


    Mire az üldözőim utolértek, már a párkányon araszoltam a fal réseibe kapaszkodva. A kezem máris sajgott, de ha sikerül feljutnom a tetőre…


    Egy kattanás állított meg. Farkasszemet néztem a hallban látott, világosbarna bőrű, fekete, hátrasimított hajú, éles arcvonású férfival, aki most az ablakból rám szegezte a pisztolyát.


    – Csak nyugodtan! Maradjon, ahol van! – szólított meg, és közben zakója belső zsebébe nyúlt. – Ön Paige Eva Mahoney?


    – Ki akarja tudni?


    – Steve Mun vagyok az Atlanti Hírszerző Szolgálattól. – Mutatott egy jelvényt, ami valakinek valahol bizonyára jelentett is valamit. – Parancsot kaptam, hogy helyezzem önt biztonságba, ahol Weaver főinkvizítor nem érheti el.


    – Most például nem ér el. És egy fokkal nagyobb biztonságban érezném magam, ha leeresztené a fegyverét, Steve.


    Az utcán az emberek az üvegcserepeket kerülgették, és már bámultak minket. Egy nő felemelte az ezüstösen csillogó telefonját. Mun a gyülekező tömegre pillantott, és összeszorította a száját.


    – Rendben. – Eltette a pisztolyt. – Fogja meg a kezem, és beszéljük meg nyugodtan a dolgot!


    Felém nyújtotta a kezét, zakója alól elővillant a fehérített mandzsettája.


    Egy pillanatig sem hittem, hogy Steve Mun nyugodtan akar beszélgetni velem. A fejemet forgatva körbenéztem az utcán, hátha találok valami menekülő útvonalat. A képességemet nem használhattam a férfin anélkül, hogy el ne veszítsem az uralmat a testem felett, ilyen magasból lezuhanva pedig néhány csontomat biztos eltörtem volna.


    Ekkor azonban felfigyeltem a motorzúgásra, és baljós mosoly ült az arcomra.


    – Ha azt hiszi, hogy létezik számomra biztonságos hely, akkor tényleg nem tudja, hogy ki vagyok.


    Az emlékeimet elvesztettem ugyan, az edzések során szerzett ügyességet azonban nem. Amikor Mun felém kapott, én ellöktem magam a faltól hátrafelé, és a térdemen keresztül a csípőmig hullámzó dobbanással egy teherautó tetején landoltam. A sofőr fékezett, de mire kiszállt, én már a járdán sprinteltem a másik irányba, magam mögött hagyva a szálloda előtt parkoló három fekete autót.


    A még mindig zavarba ejtően borostyánszínű lámpák fényében átvágtam egy ismeretlen város forgalmas utcáján és villamossínein, majd megkerültem egy bevásárlóközpontot. Odabent könnyebben lerázhattam volna ugyan az üldözőimet, de féltem, hogy biztonsági kamerákba vagy őrökbe futok bele, ezért tovább rohantam. Még mindig semmi egyértelmű jelét nem láttam annak, hol vagyok.


    Az épület másik oldalán buszmegállók sorakoztak, az egyiknél éppen utasok szálltak fel. Ez tökéletes alkalom volt. Nyugalmat erőltettem magamra, és beálltam a sor végére.


    – Helló! – köszöntöttem angolul a marcona, világtalan sofőrt. – Van szabad hely a buszon?


    Rosszallóan végigmért.


    – Van jegye?


    – Nincs. Vásárolhatok önnél?


    – Hova?


    – A végállomásra, ha lehet. – Felé nyújtottam az összegyűrt bankjegyet. – Ez elég lesz?


    – Nincs visszajáró.


    Bólintottam, ő pedig elvette az összes pénzemet. Az ajtó sziszegve bezárult, a busz kikanyarodott az útpadka mellől, én leültem, és a hátsó ablakon keresztül láttam, ahogy az egyik fekete autó elhúz mellettünk. Nem is sejtették, hogy a célpontjuk éppen most csúszott ki a kezük közül.

    Amikor a busz elhagyta a várost, én bekaptam a szállodából magammal hozott csokoládét, és néhány korty vizet is sikerült innom. Kapucnimat felhúzva tartottam, és arcomat elfordítottam a többi utastól. Csak ekkor jutott eszembe, hogy alaposabban meg kellett volna néznem a bankjegyet, abból talán kiderült volna, hogy hol járok. Így most sem pénzem nem volt, sem fogalmam arról, a világ melyik táján tértem magamhoz.


    Másodjára is megérintettem az aranyfonalat. Noha tudtam, hogy Arcturus elárult engem, még így is zavart, hogy nem jött válasz.


    Valószínűleg elaludtam, mert ezek után már csak arra lettem figyelmes, hogy a fölém tornyosuló buszvezető megköszörüli a torkát.


    – Végállomás.


    Bólintottam és felálltam. Nem volt jellemző rám, hogy ilyen veszélyes helyzetben elnyomjon az álom.


    – Köszönöm.


    Vállamra kaptam a hátizsákot, és leszálltam a buszról. Első pillantásra úgy tűnt, az előzőnél kisebb településre érkeztem, de az álomplánok számából ítélve azért még ez is város volt.


    Csak a szerencsén múlott, hogy ezúttal sikerült elmenekülnöm, de mostantól óvatosabbnak kellett lennem. A Scionban tudtam, hogy merre menjek és kihez forduljak, a szabad világban azonban teljesen tanácstalan voltam. Sőt, ami még rosszabb, szövetségesek nélkül maradtam.


    Úgy éreztem, ez életem leghosszabb napja, pedig egy órája sem lehettem még ébren.


    Az éjszaka enyhe volt, szinte meleg. Elhaladtam egy kocsmának tűnő hely előtt, ahol emberek beszélgettek, nevetgéltek, ettek és ittak a kültéri napernyők alatt. Az utca túloldalán egy magányos látó ült a padon a telefonjába bújva. Megálltam, aztán továbbindultam.


    Amíg többet meg nem tudok a szabad világ látóiról, valószínűleg jobb lesz a világtalanokhoz fordulni, akik nem érzékelik, hogy mi vagyok. Nem lehettem biztos benne, hogy az itteni látók nem adnának-e át azonnal a hatóságoknak. Tudta egyáltalán ez a férfi, hogy ő béklyózó? Vajon tisztában volt vele, miért viszket folyton a bőre, vagy újra meg újra hiába fordult az orvosához?


    Legalább volt nálam valami, amivel jobb híján idézni tudtam. Behúzódtam egy kapualjba, ahol senki nem lát, majd meggyújtottam az öngyújtót, hogy numenként használjam. A legközelebbi szellemek felfigyeltek.


    – A hely nyughatatlan lelkeit szólítom – suttogtam.


    Egy szellem elhagyta helyét a házban, és hozzám libbent.


    – Kapcsolatba kell lépnem a barátaimmal. El tudsz vinni valakihez, aki segíthet ebben?


    A szellemből helyeslés áradt. Ezek szerint beszélt angolul, amíg még testben lakozott. Követtem egy térre, ahol pasztellszínű épületek sorakoztak, akár a cukormázas torták. A homlokzatokat aprólékosan kidolgozott, fehér díszek tarkították, a távolból krétarajznak tűntek, de vetett árnyékuk elárulta, hogy valójában gipszstukkók. Kalauzom átsuhant egy zöld épület falán, én követtem a bejáraton keresztül.


    Odabent kerek kávézóasztalok mellett emberek beszélgettek és dolgoztak, némelyikük iratokba és könyvekbe bújt, mások arcát laptopképernyők világították meg. A bár mögött egy sovány világtalan férfi éppen italt kevert elmélyülten, sötét, göndör tincsei a homlokába hulltak.


    – Dobry wieczór1 – köszönt rám anélkül, hogy felnézett volna.


    A szellem kétszer körberepülte, én bólintottam neki, mire ő eltűnt a falon keresztül.


    – Helló! – szólítottam meg angolul. – Beszél véletlenül angolul vagy franciául?


    – Angolul igen. – Rám nézett, és letette a poharat a fatálcára. – Mit adhatok?


    – Azt reméltem, talán el tudja mondani, hogy hol vagyok. Attól tartok, rossz buszra szálltam.


    – Előfordul az ilyesmi – mondta kedvesen. – Ez itt Legnica.


    – Aha. – Ettől nem lettem okosabb. – És az hol van?


    Felpillantott rám a szemüvege kerete felett, végigmérte a bakancsomat és hátizsákomat.


    – Maga nagyon eltévedt – állapította meg. – Legnica Wrocławtól nyugatra található. Ott szállt fel a buszra?


    – Igen – vágtam rá teljesen megalapozatlan magabiztossággal. Aztán úgy döntöttem, hogy nem sok értelme van tovább finomkodni. – Ez most nevetségesen fog hangzani, de elmondaná, kérem, melyik országban vagyok?


    – Ugye most viccel?


    – Hát persze. De azért elárulná?


    Felvonta a szemöldökét.


    – Lengyelországban – közölte, és szemmel láthatóan várta a vicc végét. – Ami pedig Európában található.


    Tátott szájjal meredtem rá, abban a pillanatban ennyi tellett tőlem.


    – Lengyelországban – ismételtem meg aztán lassan.


    – Igen. – Dobolni kezdett az ujjával. – Az ábrázatából ítélve nem itt kellene lennie.


    Akárhogy törtem a fejem, nem értettem. Hézagos tudással rendelkeztem csak a szabad világról, minden információt régi térképekről és tiltott beszélgetésekből gyűjtögettem, de abban biztos voltam, hogy Lengyelország közelében sincs Franciaországnak. Több száz kilométerre vetődtem mindenkitől, akit ismerek.


    – Csak még egy kérdést engedjen meg – néztem fel újra a pultosra, aki bizonytalanul bólintott. – Ismer valakit, aki jósolni szokott, azt állítja, hogy kapcsolatba tud lépni a szellemekkel, meg ilyesmi?


    – Jól van?


    – Pompásan – kacagtam fel.


    Végigmért, én pedig vártam. Valami oka csak volt annak, hogy a szellem hozzá vezetett.


    – Lehetséges – bökte ki végül. – A barátom, Kazik. – A szája széle mosolyra húzódott. – De honnan tudhatnám, hogy ez nem valami átverés, ön pedig nem bűnöző, aki ki szeretne rabolni egy helyes bárpultost?


    – Szerintem egy bűnöző legalább megpróbált volna előállni egy többé-kevésbé meggyőző sztorival, nem gondolja?


    – Ebben van valami. – A karórájára pillantott. – Fél óra múlva zárunk. Megvárja?


    – Ha talál nekem egy helyet, ahol feltűnés nélkül meghúzhatom magam.


    – Miért, üldözi valaki?


    – Ami azt illeti, igen.


    Ezen végre elnevette magát.


    – És még azt mondja, hogy nem bűnöző. – Ó, ha tudná! – Rendben, üljön be a sarokba, viszek valamit inni. A ház állja – tette hozzá, mielőtt kifordíthattam volna előtte a zsebeimet. – Úgy tűnik, ráfér magára.

    – A nevem Tobiasz – mutatkozott be a pultos, amikor elindultunk Legnica sötét utcáin. – Önt hogy szólíthatom?


    – Cora – válaszoltam. – És ha nem bánod, tegeződjünk. Köszönöm, hogy segítesz, Tobiasz.


    Magam sem tudtam, miért ez a név jutott eszembe először, hosszú ideje nem is gondoltam már az anyámra.


    – Ma este nem akadt más megmenteni való turista a kocsmában. – A fiú zsebre vágta a kezét. – Egy szál hátizsákban vágsz át Európán?


    – Igen – vágtam rá, mert ez megfelelő fedőtörténetnek tűnt. – Elhagytam a csoportomat.


    – És hova valósi vagy?


    Próbáltam kitalálni egy biztonságos választ.


    – Izlandról. Izland fővárosából.


    – Reykjavíkból. – Úgy tűnt, ez nagy hatással van rá. – Soha nem jártam még Izlandon.


    – Ó, pedig nagyszerű hely. Rengeteg ott a… jég. – A vállam felett vetettem rá egy pillantást. – Te idevalósi vagy?


    – Nem, csak egyetemre költöztem délre, Wrocławba. De a nyarat itt töltöm, Kaziknál. Oda tartunk éppen.


    – Mit tanulsz az egyetemen?


    – Képzőművészetet. Szobrász szeretnék lenni, mint a nagymamám – mesélte Tobiasz. – Te egyetemre jársz Izlandon?


    Nehezemre esett válaszolni, annyira szürreálisan hétköznapinak tűnt ez a beszélgetés, melyben ennyi idő alatt még csak szóba sem került a Scion. Kénytelen voltam belegondolni, hogyan alakult volna az életem, ha a szabad világban maradok.


    – Kihagytam az egyetemet – válaszoltam végül. – Most bontással foglalkozom.


    Régi paloták, zsarnok rezsimek és épelméjű tervek lebontásával.


    Menet közben ellenőriztem az étert. Volt rá esély, hogy az öltönyösök a biztonsági kamerák felvételei alapján rájöttek, merre menekültem. Kedves volt Tobiasztól, hogy hajlandó segíteni egy vadidegennek, de azt hitte, csak egy eltévedt hátizsákos turistát támogat, nem körözött szökevényt. Én pedig nagyon nem akartam még valakit belekeverni a zaklatott életembe, mely mással sem volt tele, csak pusztulással.


    Bekanyarodtunk egy sikátorba, ott kinyitott egy kaput.


    – Ha ki akarsz rabolni, akkor itt a tökéletes alkalom – mutatott rá Tobiasz.


    – És most már láthatod, hogy elszalasztom.


    Bezárta mögöttünk a kaput, és beütötte a kódot a kaputelefonon. Kinyílt az ajtó, majd felvezetett egy lépcsőházban.


    A fapadlós, elefántcsontszínűre festett falú lakás nagyon rendezettnek tűnt. Egy húszas éveiben járó suttogó ült a konyhapultnál a nyitott laptopja felett, és fejét ringatta a halk zene ütemére.


    – Kazik! – Tobiasz megkocogtatta a vállát. – Vendégünk van. Ő itt Cora. Azt mondta, segíthetnél neki valamiben.


    – Oké. – Kazik fel sem nézett a képernyőről. – Miatta beszélünk angolul?


    Lehajtottam fejemről a kapucnit. Amikor a fiú végre rám pillantott, megdermedt.


    – Elnézést kérek a zavarásért – mondtam. – Csak némi információra lenne szükségem, és már itt sem vagyok.


    Kazik lecsukta a számítógépét, és nagyot sóhajtott. Közelebb léptem, hogy alaposabban szemügyre vegyem.


    – Te látó vagy.


    – Igen, ti így nevezitek a fajtánkat – válaszolt. – De nem számítottam a látogatásodra, alkirálynő.


    Most én dermedtem meg. Tobiasz egyikünkről a másikunkra nézett.


    – Te ismered Corát?


    – Személyesen még nem találkoztunk. – Kazik a barátjára pillantott, egy izom megrándult az arcán. – Honnan kerültél ide, alkirálynő?


    – Azt hiszem, Wrocławból – válaszoltam. – Egy szállodában tértem magamhoz, de fogalmam sincs, hogy mit csinálok itt.


    – Ezzel nem vagy egyedül.


    – Ezt eddig nem mondtad! – vonta össze a szemöldökét Tobiasz. – Egy szállodában voltál, de nem emlékszel, hogy kerültél oda? – A fejét csóválva előhúzta a zsebéből a telefonját. – Nem tetszik ez nekem. Lehet, hogy bűntény áldozata lettél. Emberkereskedők vagy valami ilyesmi. A legjobb lesz, ha hívjuk a rendőrséget, és…


    – Rendőröket ne! – kiáltottam egyszerre Kazikkal.


    – Jól van, de elmondaná végre valaki, hogy mi folyik itt?


    – Akit te Cora néven mutattál be, az valójában Paige Mahoney – kezdett bele Kazik. – Emlékszel? Meséltem róla neked. Ő az, aki Londonban a Scion elleni lázadást szervezi.


    Tobiasz homloka ráncokba szaladt.


    – Úgy érted, a körözött szökevény?


    – Bocsánat, hogy hazudtam neked – szólaltam meg. – De nem tudtam, bízhatok-e benned.


    – Szóval te… olyan vagy, mint Kazik? – gondolkodott el Tobiasz. Csak bólintottam, mert nem tudhattam, a fiú mit árult el neki a látók világáról. – Akkor szívesen látunk itt.


    – Köszönöm. Kapcsolatba kell lépnem a londoni és párizsi szindikátusokkal – fordultam a suttogóhoz. – Van a látóknak helyi szervezete?


    Kazik a fejét rázta.


    – Legnicában nincsen, de a régióban több jasnowidze, vagyis látó is keres téged. Arról nem beszélve, hogy vérdíjat tűztek ki a fejedre, nagy jutalom jár annak, aki elfog és visszajuttat téged a Scionba.


    – Ki bízott meg benneteket, hogy keressetek?


    – Jobb lesz, ha ezt egyelőre nem tudod. Holnap reggel üzenek nekik, addig itt maradhatsz.


    – Hálás vagyok, de mások is a nyomomban vannak, nem szeretnélek veszélybe sodorni benneteket.


    – Ki üldöz?


    – Nem tudom. Amerikaiaknak tűntek.


    – Hogy lehet, hogy fogalmad sincs, ki üldöz, vagy hogy hogyan kerültél Legnicába? – fakadt ki Kazik. – Azt tudod egyáltalán, hogy mennyi ideje tűntél el? – A következő néhány szavával padlóra küldött. – Hat hónapja, alkirálynő. Fél éve senki nem tudja, hogy hol lehetsz.

